b'\n_START_ARTICLE_\nLehnjak\n_START_PARAGRAPH_\nLehnjak je biokemi\xc4\x8dna sedimentna kamnina, ki nastane, ko voda, ki vsebuje kalcijev karbonat te\xc4\x8de \xc4\x8dez organske ostanke (liste, veje, tudi skelete \xc5\xbeivali) in se na njih izlo\xc4\x8da ter jih na ta na\xc4\x8din obda (inkrustira). Je mo\xc4\x8dno porozna, lahka in luknji\xc4\x8dava kamnina._NEWLINE_Lehnjak je navadno svetlo rumenorjave barve in ima lepo ohranjeno strukturo okamnelih organskih delcev, ki jo primesi \xc5\xbeelezovih spojin obarvajo rjavkasto._NEWLINE_Lehnjak je lahko kru\xc5\xa1ljiv in enostaven za obdelovanje. V sodobnem \xc4\x8dasu je postal cenjena surovina v industriji naravnega kamna. Iz blokov in manj\xc5\xa1ih kosov \xc5\xbeagajo plo\xc5\xa1\xc4\x8de za oblogo zunanjih sten in druge fasadne elemente (nenosilni oboki, stebri\xc4\x8dki, police), iz njega pa izdelujejo tudi okrasne predmete. Je ena redkih kamnin, ki plavajo na vodi.\n_START_SECTION_\nNastanek lehnjaka\n_START_PARAGRAPH_\nNastanek lehnjaka pogojujejo fizikalno kemijski in /ali biolo\xc5\xa1ki vzroki. Vzroka anorganskega izlo\xc4\x8danja karbonata sta sprememba temperature in zni\xc5\xbeanje parcialnega tlaka CO2 v vodi (uhajanje CO2). Podzemna voda, ki vsebuje ogljikov dioksid se na svoji poti obogati z raztopljenim apnencem (CaCO3) in v kra\xc5\xa1kih izvirih, pri katerih pride voda v stik z atmosfero se CO2 sprosti. Biolo\xc5\xa1ki vzrok za nastanek je presnova vodnih rastlin, ki porabljajo CO2 za fotosintezo, kar zmanj\xc5\xa1a njegov parcialni tlak in povzro\xc4\x8da njegovo izlo\xc4\x8danje._NEWLINE_Kadar se karbonat izlo\xc4\x8da v manj poroznih ritmi\xc4\x8dnih ponavljanjih, nastaja gostej\xc5\xa1i in trdnej\xc5\xa1i travertin.\n_START_SECTION_\nNahajali\xc5\xa1\xc4\x8da v Sloveniji\n_START_PARAGRAPH_\nV Sloveniji je lehnjak zna\xc4\x8dilna kamnina rek Krke, Kolpe in drugih, kjer tvori tudi manj\xc5\xa1a slapi\xc5\xa1\xc4\x8da in predvsem pragove. Lehnjak je na slapovih Kobilji curek pri Velikih La\xc5\xa1\xc4\x8dah in Ne\xc5\xbeici pri Kostelu ter v izvirih na Berju pri Bledu._NEWLINE_Ve\xc4\x8dje nahajali\xc5\xa1\xc4\x8de te kamnine je v dolini Komatevre na Jezerskem v dolini Kokre, kjer je tudi kamnolom v Kamni\xc5\xa1ko-Savinjskih Alpah._NEWLINE_Leta 2004 je bilo obmo\xc4\x8dje kamnoloma in nastajajo\xc4\x8dega recentnega lehnjakovega pobo\xc4\x8dja z izvirom glede na Zakon o ohranjanju narave iz leta 1999 in Pravilnik o dolo\xc4\x8ditvi in varstvu naravnih vrednot (2004) preimenovano iz geolo\xc5\xa1ke dedi\xc5\xa1\xc4\x8dine v naravno vrednoto in uvr\xc5\xa1\xc4\x8deno med geolo\xc5\xa1ke naravne vrednote dr\xc5\xbeavnega pomena (ID1247). Je tudi druga to\xc4\x8dka Slovenske geolo\xc5\xa1ke poti.'